b'\n_START_ARTICLE_\nPrin\xc8\x9besa Maria de Saxa-Weimar-Eisenach (1808\xe2\x80\x931877)\n_START_SECTION_\nBiografie\n_START_PARAGRAPH_\nPrin\xc8\x9besa Maria a fost fiica cea mare a Prin\xc8\x9bului \xc8\x99i mai t\xc3\xa2rziu a Mareleui Duce Carol Frederic de Saxa-Weimar-Eisenach \xc8\x99i a so\xc8\x9biei acestuia, Maria Pavlovna a Rusiei, care era sora \xc8\x9aarului Alexandru I al Rusiei. Tat\xc4\x83l ei era un b\xc4\x83rbat timid, ale c\xc4\x83rui lecturi favorite au fost pove\xc8\x99tile p\xc3\xa2n\xc4\x83 la sf\xc3\xa2r\xc8\x99itul vie\xc8\x9bii. \xc3\x8en contrast, mama ei era "una dintre cele mai importante femei ale timpului ei", conform poetului Johann Wolfgang von Goethe. Maria \xc8\x99i sora ei cu trei ani mai mic\xc4\x83, Augusta, au primit o educa\xc8\x9bie vast\xc4\x83 concentrat\xc4\x83 pe \xc3\xaendatoririle ceremoniale de la curte. Aceast\xc4\x83 educa\xc8\x9bie a inclus lec\xc8\x9bii de pictur\xc4\x83 de la pictori\xc8\x9ba cur\xc8\x9bii, Louise Seidler, \xc8\x99i lec\xc8\x9bii de muzic\xc4\x83 de la compozitorul cur\xc8\x9bii, Johann Nepomuk Hummel._NEWLINE_Maria a crescut la curtea de la Weimar, care era considerat\xc4\x83 una din cele mai liberale din Germania. Saxa-Weimar-Eisenach a adoptat o constitu\xc8\x9bie \xc3\xaen 1816. Curtea era foarte receptiv\xc4\x83 la literatur\xc4\x83 \xc8\x99i alte forme de art\xc4\x83, gra\xc8\x9bie influen\xc8\x9bei Ducesei Anna Amalia, care a murit \xc3\xaen 1807. Goethe a condus teatrul de la curtea din Weimar p\xc3\xa2n\xc4\x83 \xc3\xaen 1817 \xc8\x99i ulterior a r\xc4\x83mas un oaspete binevenit la curtea ducal\xc4\x83._NEWLINE_Bunicul Mariei, Ducele Karl August, a fost ridicat la rang de Mare Duce \xc3\xaen 1815 datorit\xc4\x83 influen\xc8\x9bei \xc8\x9barului \xc8\x99i a propriei atitudini la Congresul de la Viena. \xc3\x8en urma Congresului, Saxa-Weimar-Eisenach a ob\xc8\x9binut o considerabil\xc4\x83 expansiune teritorial\xc4\x83.\n_START_SECTION_\nNegocieri pentru c\xc4\x83s\xc4\x83torie\n_START_PARAGRAPH_\nMaria avea 16 ani c\xc3\xa2nd \xc8\x99i-a \xc3\xaent\xc3\xa2lnit prima dat\xc4\x83 viitorul so\xc8\x9b, Prin\xc8\x9bul Carol al Prusiei, la Frankfurt an der Oder \xc3\xaen 1824. El avea 23 de ani \xc8\x99i era al treilea fiu al regelui Frederic Wilhelm al III-lea al Prusiei \xc8\x99i a Louise de Mecklenburg-Strelitz. Marea Duces\xc4\x83 Maria Pavlovna \xc8\x99i cele dou\xc4\x83 fiice ale ei c\xc4\x83l\xc4\x83toreau spre Rusia \xc8\x99i aranjase s\xc4\x83 se \xc3\xaent\xc3\xa2lneasc\xc4\x83 la Frankfurt cu fratele ei, Marele Duce (viitorul \xc8\x9aar Nicolae I al Rusiei) \xc8\x99i cu so\xc8\x9bia acestuia. C\xc3\xa2nd ei au ajuns la Frankfurt au fost \xc3\xaent\xc3\xa2mpina\xc8\x9bi de Prin\xc8\x9bul Carol \xc8\x99i fratele s\xc4\x83u Wilhelm (viitorul \xc3\xaemp\xc4\x83rat Wilhelm I). La acel moment William era \xc3\xaendr\xc4\x83gostit de prin\xc8\x9besa polonez\xc4\x83 Elisa Radziwill._NEWLINE_Regele Frederic Wilhelm al III-lea era \xc3\xaen favoarea unei c\xc4\x83s\xc4\x83torii \xc3\xaentre Carol \xc8\x99i Maria \xc8\x99i imediat a contactat cur\xc8\x9bile din Sankt Petersburg \xc8\x99i Weimar pentru a \xc3\xaencepe negocierile. \xc3\x8ens\xc4\x83 at\xc3\xa2t mama \xc8\x9aarului, Maria Feodorovna, care de\xc8\x9binea autoritatea \xc3\xaen treburile de familie, c\xc3\xa2t \xc8\x99i Marea Duces\xc4\x83 Maria Pavlovna nu i-au dat r\xc4\x83spunsul pe care regele Prusiei \xc3\xael a\xc8\x99tepta. Ambele cur\xc8\x9bi sperau ca Maria s\xc4\x83 se c\xc4\x83s\xc4\x83toreasc\xc4\x83 cu un prin\xc8\x9b mo\xc8\x99tenitor; al treilea fiu al regelui nu reprezenta chiar speran\xc8\x9bele lor._NEWLINE_Ru\xc8\x99ii au propus ca Maria s\xc4\x83 se c\xc4\x83s\xc4\x83toreasc\xc4\x83 cu Wilhelm (care era al doilea fiu al regelui) \xc8\x99i Carol cu sora Mariei, Augusta. Acest lucru ar fi mul\xc8\x9bumit curtea de la Weimar \xc8\x99i Wilhelm o pl\xc4\x83cea mai mult pe Maria dec\xc3\xa2t pe Augusta. Lucrurile erau \xc3\xaens\xc4\x83 complicate de dragostea lui Wilhelm pentru Elisa Radziwi\xc5\x82\xc5\x82. Marea Duces\xc4\x83 Maria Pavlovna nu a vrut s\xc4\x83 bazeze c\xc4\x83s\xc4\x83toria fiicei ei pe nefericirea lui Wilhelm. Ea a sperat c\xc4\x83 Wilhelm se va c\xc4\x83s\xc4\x83tori morganatic cu Elisa \xc8\x99i \xc3\xaen acest fel tronul Prusiei urma s\xc4\x83 fie mo\xc8\x99tenit de fiul Mariei \xc8\x99i al lui Carol._NEWLINE_La 26 mai 1827 Prin\xc8\x9besa Maria s-a c\xc4\x83s\xc4\x83torit cu Prin\xc8\x9bul Carol al Prusiei la Charlottenburg (ast\xc4\x83zi parte din Berlin). Fiul lor Friedrich Karl s-a n\xc4\x83scut 10 luni mai t\xc3\xa2rziu. Augusta s-a c\xc4\x83s\xc4\x83torit cu Wilhelm doi ani mai t\xc3\xa2rziu \xc3\xaens\xc4\x83 mariajul lor nu a fost unul fericit. Wilhelm \xc8\x99i-a considerat so\xc8\x9bia ca o "personalitate remarcabil\xc4\x83" dar \xc8\x99i cu mai pu\xc8\x9bin farmec dec\xc3\xa2t sora ei mai mare. El a scris "prin\xc8\x9besa este frumoas\xc4\x83 \xc8\x99i inteligent\xc4\x83 dar m\xc4\x83 las\xc4\x83 rece".\n_START_SECTION_\nVia\xc8\x9ba la Curte\n_START_PARAGRAPH_\nDup\xc4\x83 c\xc4\x83s\xc4\x83toria Augustei cu Prin\xc8\x9bul Mo\xc8\x99tenitor Wilhelm al Prusiei, statutul Mariei a devenit mai sc\xc4\x83zut la Curte. Ea \xc8\x99i so\xc8\x9bul ei au avut o pozi\xc8\x9bie inferioar\xc4\x83 \xc8\x99i \xc3\xaen timp ce Carol \xc8\x99i-a exprimat frustr\xc4\x83rile prin reputa\xc8\x9bia de afemeiat \xc8\x99i prin schemele politice, Maria s-a \xc3\xaentrecut cu Augusta pe haine, peruci \xc8\x99i bijuterii. Carol \xc8\x99i Maria au de\xc8\x9binut o cas\xc4\x83 la mod\xc4\x83, \xc3\xaenconjurat\xc4\x83 cu \xc3\xaenalta societate, spre deosebire de sobrul Wilhelm \xc8\x99i intelectuala Augusta._NEWLINE_Maria nu \xc8\x99i-a putut suferi nici sora nici succesoarea acesteia, Victoria, c\xc4\x83s\xc4\x83torit\xc4\x83 pe atunci cu Prin\xc8\x9bul Mo\xc8\x99tenitor Frederic. Cum Victoria era britanic\xc4\x83 (era fiica cea mare a reginei Victoria), cea mai mare parte a Cur\xc8\x9bii anti-britanice o aproba pe Maria care spunea c\xc4\x83 ar fi fost mai bine ca aceast\xc4\x83 c\xc4\x83s\xc4\x83torie s\xc4\x83 nu fi avut loc. \xc3\x8entr-o scrisoare, Victoria a scris mama sale declar\xc3\xa2nd c\xc4\x83 a auzit-o pe Maria spun\xc3\xa2ndu-i cumnatei ei, Marii Ducese de Mecklenburg-Schwerin, c\xc4\x83 "ea nu a \xc3\xaencetat niciodat\xc4\x83 s\xc4\x83 regrete faptul c\xc4\x83 exist\xc4\x83 o englezoaic\xc4\x83 \xc3\xaen familie"._NEWLINE_Maria a murit la 18 ianuarie 1877 la Berlin, la v\xc3\xa2rsta de 69 de ani. So\xc8\x9bul ei i-a supravie\xc8\x9buit \xc8\x99ase ani.'